SønderjyskE Ishockey

SønderjyskE Ishockey er ishockeyafdelingen i Sønderjysk Elitesport, som samtidig fungerer som den professionelle eliteoverbygning på amatørklubben Vojens Ishockey Klub. Før indlemmelsen i Sønderjysk Elitesport i 2004 havde Vojens IK's førstehold spillet under navnene IK Sønderjylland (2003-04) og Vojens Lions (1997-2003).

Holdet spiller sine hjemmekampe i Frøs Arena, der har plads til 5.000 tilskuere (fordelt på 2.000 siddepladser og 3.000 ståpladser), i den sønderjyske by Vojens. Arenaen blev åbnet i januar 2011 og afløste den ca. 40 år gamle Vojens Skøjtehal, der var kendt under kælenavnet "Blikskuret" pga. sin konstruktion.

Holdet har pr. 2015 vundet danmarksmesterskabet seks gange. I 2006 vandt man efter en finalesejr på 4-2 i kampe over AaB Ishockey, og igen i 2009 efter en finalesejr over Herning Blue Fox, ligeledes på 4-2. I 2010 vandt man suverænt mesterskabet ved at vinde 12 kampe på stribe i slutspillet. DM-titlen kom i hus på udebane i Gigantium i Aalborg, hvor over 1.000 SønderjyskE-fans var mødt op. Det fjerde mesterskab kom i hus i 2013 efter en dramatisk finaleserie, hvor SønderjyskE vandt kamp 7 på udebane i med 1-0 i overtid efter 76:06 minutter. I 2014 gentog man triumfen ved igen at vinde mesterskabet i kamp 7 - denne gang på hjemmebanen SE Arena med en 4-2 sejr over Blue Fox Herning. I 2015 blev SønderjyskE Ishockey det første hold i 49 år, der opnående at vinde tre DM-titler i træk, da holdet vandt DM-guld ved at besejre Esbjerg Energy med 4-1 i kampe. Inden tiden i SønderjyskE-regi havde moderklubben Vojens Ishockey Klub vundet mesterskabet tre gange i slutningen af 1970'erne og begyndelsen af 1980'erne.

I 2010 vandt klubben sin første pokaltitel ved at vinde finalen på hjemmebane over Rungsted Cobras med 7-2 trods tre underkendte mål af video-dommeren. Klubben har yderligere to gange vundet pokalturneringen, i 2011 og 2013. I januar 2011 skrev klubben historie ved at vinde den første europæiske medalje til en dansk ishockeyklub, da det blev til bronzemedaljer ved Continental Cup-finalen i Minsk, Hviderusland. SønderjyskE blev i 2014 den første danske klub, som deltog i Champions Hockey League.

SønderjyskE Ishockey støttes blandt andet af SønderjyskE Ishockey Support (SIS), der i flere år har været landets største ishockey-supporterklub.

Hjemmebanen skiftede i august 2018 navn til Frøs Arena.

Udvalgte resultater

Nationale turneringer 

DM i ishockey
  Guld (6): 2006, 2009, 2010, 2013, 2014 og 2015.
  Sølv (1): 2019.
  Bronze (4): 2007, 2008, 2011 og 2012.
Inden tiden i SønderjyskE-regi havde moderklubben Vojens Ishockey Klub vundet mesterskabet tre gange i slutningen af 1970'erne og begyndelsen af 1980'erne.

Pokalturneringen
  3 × Pokalvinder: 2010, 2011, 2013 og 2020-21.
  2 × Pokalfinalist: 2014 og 2015.

Internationale turneringer 

IIHF Continental Cup
  1 x Guld: 2020.
  1 × Bronze: 2011.

Sæsoner

Trænere 

Vojens Ishockey Klubs måltyv fra sæsonerne 1994-98, italiensk-canadiske Mario Simioni, vendte tilbage klubben i december 2004 kort efter Stefan Nymans afgang og blev den første canadiske cheftræner i Vojens IK i næsten 20 år. Simioni skulle vise sig at være det helt rigtige match for SønderjyskE Ishockey, som i hans knap ni sæsoner i spidsen for klubben i perioden 2004-13 fik sin mest succesrige tid med fire mesterskaber, fire gange DM-bronzemedaljer og tre pokaltitler.

Simioni blev efterfulgt af Dan Ceman på trænerposten. Ceman havde tidligere spillet fire sæsoner for SønderjyskE Ishockey i tidsrummet 2006-10 og havde været assistent for Mario Simioni i hans sidste sæson som cheftræner, og det var således en mand, der kendte klubben indefra, som i 2013 overtog styringen i boksen. Han indledte sin cheftrænerkarriere med at vinde to mesterskaber i sæsonerne 2013-14 og 2014-15, hvilket bl.a. betød, at SønderjyskE blev den første klub til at vinde tre danmarksmesterskaber i træk i et halvt århundrede, idet KSF var den eneste klub, der tidligere havde udført samme bedrift (i sæsonerne 1963-64, 1964-65 og 1965-66).

Sæsonen 2017-18 startede frustrerende for klubben. Et utal af spillerskader i starten af sæsonen betød, at resultaterne udeblev, og da holdet fortsat var placeret i den tunge ende af tabellen som nr. 9 i begyndelsen af februar, så ledelsen ingen anden udvej end at fyre Dan Ceman. Han blev afløst af sin assistent Christopher Straube, der i resten af sæsonen fik hjælp af sportschef Kim Lykkeskov som assistent.

Inden sæsonen 2018-19 er Mario Simioni vendt tilbage til klubben, hvor han nu er blevet cheftræner igen og har Søren "Tiffi" Nielsen som assistentttræner.

Kilder 

 SønderjyskE
 SønderjyskE Ishockey
 EliteProspects - SønderjyskE
 Michael Søvsø og Per Jessen: Vojens på isen – en krønike om et ishockeyhold (2008). .
 Per Jessen og Michael Søvsø: Vojens på isen - den nye æra (2017). .

Noter 

Ishockeyklubber i Danmark
Vojens
Sønderjysk Elitesport
Ishockeyklubber i Superisligaen